उदयपुर. शिल्पग्राम महोत्सव में रविवार को मानो पूरा शहर उमड़ पड़ा हो। यहां शहरवासियों सहित पर्यटकों ने जमकर खरीददारी की तथा कला प्रस्तुतियों को निहारा। शाम को कलांगन में प्रस्तुतियों को देखने दर्शक दीर्घा खचाखच नजर आई।
बिहू और पुंग चोलम ने दर्शकों के बीच धमाल सी मचा दी। दस दिवसीय उत्सव के सातवें दिन रविवार दोपहर में ही परिसर लोगों की आवाजाही से गुलजार हो उठा।
हाट बाजार में सर्वाधिक भीड़ दर्पण बाजार तथा वस्त्र संसार में देखी गई। यहां शिल्पकारों की दुकानों पर लोगों का हुजूम सा लगा रहा। मोलेला और पोकरण की मिट्टी से बनी कलात्मक वस्तुएं, तीर कमान, विभिन्न प्रकार के परिधान, वूलन कारपेट, मिट्टी के रंगबिरंगे फ्लॉवर पॉट व डेकोरेटिव पॉट, पेपर मेशी की बनी कलात्मक वस्तुएं, कश्मीरी शॉल, बनारसी साडियां आकर्षण का केंद्र रही।
गोवा के समई ने बांधा समां
मुक्ताकाशी रंगमंच ‘कलांगन’ में शाम की शुरूआत गोवा के समई नृत्य से हुई। जब नर्तकियां शीश पर दीप रखकर नृत्य कर रही थी और रंगमंच रंगबिरंगी रोशनी से जगमगा उठा। इसके बाद मध्य प्रदेश के राई नृत्य में नर्तक राम प्रसाद पांडे ने ढोलक वादन की अदाओं से दर्शकों को रोमांचित किया। कार्यक्रम में जुम्मे खां ने भपंग वादन के साथ लोकप्रिय गीत ‘टर्र’ ने खूब तालियां बटोरी। असम का बिहू नृत्य आकर्षण का केंद्र रहा। गुवाहाटी के कलाकारों ने अरावली की वादियों में असम का बिहू पर्व साकार किया और गोगोना आक्र पेंपा की लय व थाप पर नर्तन की मोहक प्रस्तुति दी। इस दौरान कई बार दर्शक दीर्धा में भी दर्शक झूमने लगे।
बहरूपिया करा रहे मनोरंजन, सेल्फी लेने की होड़
हाट बाजार में बहुरूपिया कलाकारों व सहरिया कलाकारों ने अपनी प्रस्तुति से दर्शकों का मनोरंजन किया। ये कलाकार अपनी झोपड़ियों के बाहर प्रस्तुति देते रहे। लोगों ने इनकी झोपड़ियों के आंगन में पहुंचकर सहरिया कलाकारों के साथ सेल्फी ली और मौका देखकर नृत्य सीखने का प्रयास भी किया। फूड जोन में भी दिनभर लोगों का खासा जमावड़ा रहा।
आज के आकर्षण
शिल्पग्राम उत्सव के आठवें दिन सोमवार को असम का बिहू नृत्य, कावड़ी कड़गम, पश्चिम बंगाल का पुरूलिया छाऊ, गुजरात का सिद्धी धमाल की प्रस्तुतियां प्रमुख रहेगी।
आगे की स्लाइड्स में देखिए फोटोज।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva